Joan Bacardit deixa l’Espanyol després de la derrota contra el Logronyo – La República Esportiva
Joan Bacardit deixa l’Espanyol després de la derrota contra el Logronyo
L'equip es troba en l'onzena posició de la Lliga i a només dos punts per sobre del descens
L'entrenador es va col·locar al capdavant de l'equip l'estiu del 2017. Foto: RCDE
La història ha acabat malament. L’Espanyol ha sumat la derrota que ha desencadenat la dimissió del tècnic Joan Bacardit. Les blanc-i-blaves han punxat contra el Logronyo per 2-0 -el fins ara cuer de la Lliga Iberdrola- que, gràcies a aquest triomf, ha sortit de la zona de descens. Aquesta situació deixa a les ‘periquites’ en onzena posició i a només dos punts per sobre del descens. L’equip havia començat l’any amb unes sensacions més positives gràcies als empats contra la Reial Societat, el Rayo Vallecano, el Barça i el València. Però la dolorosa derrota i l’escàs encert de cara a porteria que el conjunt arrossega aquesta temporada han fet dir “prou” a Bacardit.
Aquesta tarda el club ha comunicat oficialment la decisió de l’entrenador, que dilluns dirà adéu a la plantilla: “Joan Bacardit ha informat als responsables esportius del futbol femení la seva decisió de dimitr com a tècnic del primer equip femení del RCD Espanyol. L’entrenador ha pres aquesta determinació després de la derrota patida aquest diumenge davant del EDF Logronyo. El club agraeix a Joan Bacardit la seva feina, esforç i dedicació i li desitja els majors èxits personals i professionals pel futur”. L’Espanyol també ha anunciat que en les properes hores comunicarà el nom del nou tècnic.
Joan Bacardit havia format part de l’equip tècnic que va salvar l’equip la temporada 2016/2017 i, aquell mateix estiu, va agafar les regnes de l’equip. En el primer curs com a entrenador, les blanc-i-blaves van acabar en la catorzena posició amb 29 punts, assegurant-se la permanència. D’aquesta manera, el club va renovar a Bacardit per una temporada més.
Joan Barcardit